  Анжелика Тихонова корреспондент 2019-тӥ арын Трокай Борисов нимо йӧскалык премиен экономи тодосъя докторез Юрий Перевощиковез пусйизы. Данъян «Удмурт Кенеш» огазеяськонлэн Пичи кенешаз ортчиз. Ужрадэ ивортодэтъя «Удмуртия» агентстволэн корреспондентэз но пыриськиз. Трокай Борисов нимо йӧскалык премия политикаын, кивалтон удысын, егитъёсты будэтон ужын трос лэсьтэм муртъёслы сётӥське. «Удмурт Кенешлэн» йӧскалык премиосъя ӧриезлэн ёзчиез Елена Миннигараева верамъя, туэ Юрий Перевощиков понна огкылысь дурбасьтӥзы. Та адями ас вакытаз туж трос лэсьтӥз удмурт визьмо, азьветлӥсь экономистъёсты будэтон бордын. Асьмеос удмурт калык сярысь вераськом ке, ӵемгес вераськом филология, эмъяськон, лулчеберет удысъёс сярысь. Палэнэгес кылё кадь экономика удысъёсмы. Нош та адями, кин туж тыршиз 90-тӥ аръёсы, 2000-тӥ аръёсы, 2000-тӥ аръёслэн кутсконазы будэтыны экономистъёсты. Визьмо удмуртъёсты, кин мед быгатоз, кин мед валалоз экономикаез туж зол, кин мед быгатоз азьлань мыныны кивалтыны та ужъя Елена Миннигараева, «Удмурт Кенеш» огазеяськонлэн йӧскалык премиосъя ӧриезлэн ёзчиезЮрий Перевощиков трос тыршиз промышленность удысын экономия бордын но. Солэн усьтонъёсыз али ке но уже кутӥсько. Тодосчилэн верамезъя, военно-промышленной огъетлы 15 арлы азьпала чакланъёс лэсьтэмез понна Ужысь Горд Знамя орден сётӥзы, военно-промышленной огъетъя ужзэ ик ВДНХ-лэн азвесь медаленыз данъязы, СССР-лэн Кун премиеныз но мукет пӧртэм данъетъёсын пусйизы. Сэре 18 ар талэсь азьлогес лично Михаил Тимофеевич Калашников мыным асьлэсьтыз премизэ сётӥз. Со но мынам вань. Нимысьтыз сыӵе зарни кадь лэсьтэмын Калашниковлэн тусыныз. Со ачиз сое мыным сётӥз. Медальзэ но, премизэ но Юрий Перевощиков, Трокай Борисов нимо премилэн лауреатэз, экономика тодосъя докторТуэ Юрий Семёновичлэсь нимзэ Удмуртилэн Данъян пул вылаз пыртӥзы. Удмуртлыкез ӝутонын но азинтонын тыршемзэ выжы калыкез Трокай Борисов нимо премиен пусйиз. Тодосчи та премиез сётэменызы туж данъяськисько шуыса пусйиз. Трокай Борисов – со легендарной адями вал. Со ӧй ке кутскысал нырысьсэ (Удмуртилы кунлык басьтон уж борды – ред.), воксё мукет, оло, луысал. <...> Малпасько, солэсь дано нимзэ мыным сётӥзы бере, мон но озьы ик вырыны тыршисько Юрий Перевощиков, Трокай Борисов нимо премилэн лауреатэз, экономика тодосъя докторЕлена Миннигараевалэн кылъёсызъя, Юрий Перевощиковлы сётэм данъет, аслыз тодосчилы сяна, удмурт калыклы но туж кулэ. Ми адӟиськом, со шоры учкиськом, сое кылзӥськом. Милям вань, оскисько, егитъёслэн но, адӟем карон мылкыдмы. Ас дунмы но ӝутскегес, дыр, малы ке шуоно ми пӧлын вань сыӵе туж визьмо адями Елена Миннигараева, «Удмурт Кенеш» огазеяськонлэн йӧскалык премиосъя ӧриезлэн ёзчиезЮрий Семёнович 91 аресаз но туж мыло-кыдо на. Али ке но Удмурт кун университетын студентъёсын эскерон ужъёсын выре. Ас вакытаз со элькун экономикалэсь инъетсэ кылдытӥз. Удмуртъёсты экономика, юриспруденция удысъёсын азинтон бордын зол тыршиз. Трос гинэ студентъёслы та удысъёсъя кыкетӥ вылӥ дышетскем басьтыны юрттӥз. Со быгатысал та удысын огшоры ужаны, солэн вал нимыз но, данэз но вал. Но солэн, ачиз удмурт адями бере, сюлмаз улӥз сыӵе малпан - удмуртъёслы юрттоно шуыса, гуртысь удмуртъёсты ӝутоно шуыса. Со пыр потӥз, кызьы со ачиз шуэ, 2 сюрс пала студент, кинэ со будэтӥз. <…> Соос али ёросъёсын, трос интыосын администрациосын ужало Елена Миннигараева, «Удмурт Кенеш» огазеяськонлэн йӧскалык премиосъя ӧриезлэн ёзчиезТодэ вайытом, Пичи кенешлэн пумиськоназ «Удмурт Кенешлэн» Данъян книгаяз пыртэм муртъёсты но пусйизы. Озьы ик сюлэмшугъяськытӥсь юанъёсты эскеризы но вуоно арын вань удмуртъёслэн XIV ӧтчамзы пумысен кенешизы.  Тегъёс: Ижкар Удмуртия УдмуртКенеш ПичиКенеш удмуртъёс данъетъёс  